পশ্চিমবঙ্গে পঞ্চায়েত নির্বাচনে হিংসার রিপোর্ট চাইল কেন্দ্রীয় স্বরাষ্ট্রমন্ত্রক। শুধু মৃত্যুই নয়, দিনভর জেলাগুলি থেকে বুথদখলের নানারকম অভিযোগ এসেছে। সেই রিপোর্ট হাতে পাওয়ার পরই তাদের পরবর্তী পদক্ষেপ জানাবে স্বরাষ্ট্রমন্ত্রক। দক্ষিণ ২৪ পরগণার নামখানার বুধাখালি গ্রাম পঞ্চায়েতের ২১৩ নম্বর বুথের সিপিএম কর্মী দেবু দাস ও তাঁর স্ত্রী ঊষা দাসকে পুড়িয়ে মারা হয়েছে বলে অভিযোগ। অভিযোগ তৃণমূলের বিরুদ্ধে। রবিবার রাতের ঘটনা। সোমবার ভোট চলাকালীনই ওই ঘটনায় কাকদ্বীপের মহকুমাশাসকের কাছে রিপোর্ট চেয়ে পাঠাল কমিশন। একই সঙ্গে ওই ঘটনায় পুলিশ সুপারকে তদন্তের নির্দেশ দেওয়া হয়েছে। অন্যদিকে, কোচবিহারের দিনহাটায় বিজেপির পোলিং এজেন্টকে বুথে চড় মারার অভিযোগ উত্তরবঙ্গ উন্নয়নমন্ত্রী রবীন্দ্রনাথ ঘোষের বিরুদ্ধে৷ সেই ঘটনারও তদন্ত রিপোর্ট চেয়ে পাঠাল কমিশন। দিনভর নানা এলাকা থেকে গোলমালের খবর এসে পৌঁছয় কমিশনের অফিসে। বেশ কিছু জায়গায় ১০০ শতাংশের বেশি ভোট, কোথাও ব্যালট বাক্স লুটের খবর পাওয়া গিয়েছে। সেইসব জায়গা থেকে পূর্ণাঙ্গ রিপোর্ট এলে কতগুলি বুখে ফের ভোট নেওয়া হবে তা জানাবে কমিশন।